钦定古今图书集成/明伦汇编/官常典/第788卷 > 薛映
## 钦定古今图书集成/明伦汇编/官常典/第788卷 > 薛映

按《宋史》本传：“映字景阳，唐中书令元超八世孙，后家
于蜀。父允中，事孟氏，为给事中，归朝，为尚书都官郎
中。映进士及第，授大理评事，历通判绵、宋、昇州，累迁
太常丞。王化基荐为监察御史，知开封县。太宗召对，
为江南转运使，改左正言、直昭文馆，为江淮、两浙茶
盐制置副使，改京东转运使，徙河东兼河西随军。求”
便亲，知相州，再领漕京东，积迁尚书礼部郎中，擢知
制诰，权判吏部流内铨兼制置群牧使司。梁颢安抚
河北还，权判度支。映以右谏议大夫知杭州，映临决
锋锐，庭无留事。转运使姚铉移属州：当直司毋得辄
断徒以上罪。映即奏：“徒、流、笞杖，自有科条，苟情状明
白，何必系狱，以累和气。请诏天下，凡徒流罪，于长吏
前对辨无所异，听遣决之。”朝廷施用其言。与铉既不
协，遂发铉纳部内女口及鬻铜器，抑取其直，又广市
绫罗不输税。真宗遣御史台推勘官储映劾铉，得实，
贬连州文学。映坐常召人取告铉状，当赎金，帝特贳
之。在杭五年，入知通进银台司，兼门下封驳事。封《泰
山》，为东京留守判官，迁给事中、勾当三班院，出知河
南府。祀汾阴还，驻跸西京。以映有治状，赐御书嘉奖。
迁工部尚书侍郎、集贤院学士、判尚书都省，进枢密
直学士、知昇州。建言：“州以牛赋民出租，牛死，租不得
蠲。”帝览章矍然曰：“此朝廷岂知邪？”因令诸州条奏，悉
蠲之。顷之，纠察在京刑狱，再判都省，历尚书左丞、知
扬州，徙并州，又徙永兴军，拜工部尚书兼御史中丞。
仁宗即位，迁礼部，再为集贤院学士、判院事、知曹州，
分司南京。卒，赠右仆射，谥“文恭。”映好学有文，该览强
记，善笔札，章奏尺牍，下笔立成，为治严明，吏不能欺每五鼓，冠带𥟖明，据案决事，虽寒暑无一日异也。子
耀卿，秘阁校理。孙绅，直龙图阁。